Yekani ukwehlulela emabandleni! | News24
Yekani ukwehlulela emabandleni!
ANGIBINGELELE kubo bonke abafundi baleli phephandaba iFEVER, njengoba nginibhalela le ngosi ngizizwa ngiphoxekile ngento engihlangabezane nayo
ngempelasonto. Umsebenzi engiwenzayo wobuntatheli akuve umnandi, ngoba ufundisana izinto eziningi, njengo kuhlanganisa izinhlanga ezahlukene
nokuxhumana nemiphakathi eyehlukene. Izintatheli ezifana nami azikhethi ukuthi umsebenzi uzibhekisa komuphi umhlaba, kuphela nje uma udaba ludingeka ukuba laziwe wumphakathi, thina njenge zintatheli sizokwenza ngokusemandleni ukuba lushicilelwe. Ngihambe nomunye wozakwethu ngempelasonto emcimbini thizeni obuse bandleni elithile engingeke ngikwazi ukulisho ngegama, lapho bekugcotshwa khona umfundisi wakulelo bandla. Sibone kuwudaba oluhle ukuthi umphakathi ulwazi ngoba kuyinto ephethelene noNkulunkulu. Sifike kule ndawo umcimbi ungakaqali abantu besalungisela ukuqala kwenkonzo, njengenjwayelo emabandleni uma kufika abantu, bemukelwa ngosiko lwakhona, lokubingelela umuntu umxhawule isandla bese umkhombisa indawo yokuhlala. Bekuno mama nje ebengimi emva kwakhe naye obemukelwa wumzalwane thizeni. Indlela amemukele ngayo lomama ivele yangithokozisa yangenza ngazizwa ngisekhaya. Indaba yonakale esemukela mina, heh! bafundi yazi ngibone umzalwane eshintsha ebusweni, ngaxakeka ukuthi sekwenzenjani manje, kungenzeka yini ukuthi uyangifanisa noma usekewangibona kulo leli phephendaba
hhayi, wavele wathula wangibuka phansi naphezulu, wabuka ebengikufakile ezandleni zami, wangibuza umbuzo oxakile ukuthi ‘Uze khona la?’ ngibe nokudideka ngoba phela uyangibona ukuthi ngiyangena, futhi ukube bengidukile bengizobuza ukuthi ‘ngabe ngisendaweni okuyi yona le?’ Ugcine ngokungixhawula emva kokuba angibuze lombuzo. Angibange ngisahlala nakulowo mcimbi ngoba umoya wami ubuphukile. Empeleni ezandleni ngifake iziphandla, okusobala ukuthi ngingu muntu ogcina amaSiko esiZulu. Ngake ngabhala ingosi ngonyaka odlule
lapho ngangiziqhenya ngento engiyiyona. Angikufihli ukuthi ngiyintokazi yomzulu engasabi ngemvalaphi yayo. Ngithe sengiphuma kulo mcimbi besekuqale uhlelo lwendumiso lapho abazalwane behlabelela khona ngaphimbo amnandi bedumisa uMvelinqangi. Lento ingenze ngahlala phansi ngacabanaga
ukuthi lomzalwane obengibuka njengo muntu odukile udumisa kanjan uNkulunkulu ekubeni uqale wangihlulela, ekubeni izwi likaNkulunkulu lithi nguyena kuphela umehluleli wethu, hhayi umuntu ophila emhlabeni. Ziningi izinto ekusamele zishintshe ezinkonzweni uma befuna ukuthola zonke izimvu ezidukile, ngoba esikhathini esiningi umuntu uye afyne ukuvakasha esontweni ngoba enethemba lokuthi lokho kuzomlekela ekushintsheni impilo yakhe, kodwa uma sizohlangabezana nesimo esifana nalesi esingehlekele, kusho ukuthi baningi abantu abazophuthwa yithuba lokushintsha impilo yabo. Usemningi umsebenzi odinga ukwenziwa emabandleni, ikakhulukazi kubantu esikhonza nabo. Umuntu uze ashiye ebandleni ngenxa yomzalwane ongamphethe kahle enkonzweni. Abefundisi bayeshumayela mihla namalanga, ngokuthi ‘kusho ukuthini ukuba wumzalwane,’ kodwa ngibona abanye babo bembethe isikhumba semvu. Ngiyababonga abazalwane abakholwa ngokweqiniso, engathi bengaqhubeka njalo, inkosi ibabusise. Sithumelele i-sms enombolweni ethi:074 696 8731, uma uke wabhekana nesimo sokucwaswa ngendlela thinzeni empilweni yakho.